  Майя Бывальцева Ижкарын Удмурт лулчеберетъя центрлы выль юрт пуктозы. Со сярысь тодмо луиз 18-тӥ оштолэзе «Удмурт Кенеш» огазеяськонлэн исполкомезлэн ёзчиосыз но удмурт азьветлӥсьёс улосвыл тӧроен Александр Бречаловен пумиськонын.  Тодэ вайытом, Удмурт лулчеберетъя центрез В. Г. Короленко нимо ӟуч театрлэн азьвыл юртаз интыяны чакламын вал. Солэн пуштросэзъя ӵектосэз соглаштэмын ни. Элькун тӧрлыкъёс оскытэмъя, тупатъян-выльдон ужъёсты нуыны ӵектос дасяны коньдон висъямын. Но кызьы возьматӥзы чотанъёс, выль юрт пуктыны дунтэмгес луоз. Мыным табере верало, министр Иван Ястреб (лэсьтӥськонъя, жилищно-коммунальной возёсъя но дыкужымъя министрлэсь ужзэ быдэсъясь — ред.) вераз, тӥледын та ужпумез эскериз шуыса, тупатъян ужъёс, выльзэ пуктон сярысь, дуногес луэ. <…> Соку асьмелы сэрттыны но выльзэ пуктыны кулэ. Татын юан — мыным ӵектосэз возьматӥзы <…> мон отын туж туала юртэз адӟи, асьмеос вылтуссэ сыӵе ик ум кельтэ шат? Мон малпасько вал, асьмеос сыӵе ик пуктомы шуыса. Но со сокем кулэ ӧвӧл ке, отын мукет юрт пуктыны интыез вань Александр Бречалов, Удмуртилэн тӧроезТатьяна Ишматова валэктӥз, театрлэн азьвыл юртэз лулчеберетъя кылёсбурысь объектъёс пӧлы уг пыры, но отын историен герӟаськем учырез вань — со Быдӟым Атыкай ож вакытэ пуктэмын. Ми ведь эскерим ваньзэ, ветлӥм комиссиен, быдэсак учким со юртэз, кыӵе солэн али югдурез. Жаляса верано, сое тупатъяны, туала арлы тупась со мед луоз, со туж секыт, но трос отын ярантэм пространствоосыз кылдо, кудъёсыз ужаны уз быгатэ. Соин ик ми соглаш луомы, выль юрт мед пуктозы, но со дыре ик азьло вылтусыз солэн мед кылёз шуыса Татьяна Ишматова, «Удмурт Кенеш» огазеяськонлэн тӧроезАлександр Бречалов сыӵе ӵектонлы дурбасьтӥз. Солэн кылъёсызъя, али быдӟалаезъя но вӧлдэтлэн ӝуждалаезъя ярамон луэ учкон залэз гинэ, мукет висъетъёс «мыркесь, валантэм, мар лэсьтыны отын луэ». Ойдолэ, ӵошен кенешом, таяз арын ми огдыре ӵектос лэсьтом но юртэз сэрттом. Сотэк… тӥ тодӥськоды ук, асьмеос кунлыклы 100 ар тырмонлы вераськимы (усьтыны — ред.), со 2020-тӥ арын. Дыр туж но туж ӧжыт кылемын. Таяз арын ваньзэ соглаштыны, юртэз сэрттыны, ӵектосэз юнматыны, кун экспертизаез ортчыны кулэ. Вуоно арын оштолэзе-куартолэзе лэсьтӥськон борды кутсконо Александр Бречалов, Удмуртилэн тӧроезАли со юртын «Айкай» театр ужа. Лэсьтӥськон мынытозь соосты кытчы ке интыяны кулэ. Удмуртиысь лулчеберетъя но туризмъя министрлэн Владимир Соловьёвлэн верамезъя, али кык инты эскериське. Нырысетӥез — Калык творчествоя элькун юрт, симфони оркестрез отысь филармоние выжтыны чакламын. Кыкетӥез — Лулчеберет удысын ужасьёслэсь быгатонлыкъёссэс будэтонъя центр. Операя но балетъя кун театрез выльдыку балетъя репетициос ӵапак отын ортчылӥзы. Со сяна, мукет интыос но шедьыны быгатозы. «Ми али ваньбуретэз эскериськомы, мон учко, оло, мар ке тупамонэзгес но шедёз», — вераз улосвыллэн тӧроез. Та ужпумъя вераськонэз йылпумъяса, Александр Бречалов эшшо одӥг пол пусйиз, Удмуртилэн кунлык басьтонэзлы 100 ар тырмонлы (со пусйиськоз 2020-тӥ арын 4-тӥ шуркынмонэ — ред.) Удмурт лулчеберетъя центр дась луоз. «Ижкарысь Удмурт лулчеберетъя юрт» темая вань иворъёс Тегъёс: Мерлык Лулчеберет Ижкар УдмуртКенеш удмуртъёс ТатьянаИшматова лэсьтськон АлександрБречалов Удмуртлулчеберетъяцентр  